नरेन्द्र वर्मा अरमान नवापारा सुकरिया, अमसईया दुनो मितानीन एक दिन बैइसाखीन घर बइठे गिच। लोग-लईका, घर-परिवार के गोठ बात चलत राहय। बइसाखिन ह सुकरिया ल कइथे, तुंहर दुनो मितानी के तीन- चार झन बेटी हे एको झन बेटा नइये। खाए-पिये बर बने किसम के सुख नी मिलत हे। पहिरई ओढई म ठउर ठिकाना नइये। दुनो मितानिन निचट गरीबीन बनी भूति करत रइथव अऊ बेटी मन ल फोकट पढ़हावत लिखावत हव काली के दिन बेटी मन पर अंगना के हो जहीं। तुंहर मनके सेवा जतन करे के काम नी देवय फोकट खरचा करत हव। बेटा रइतिच त जियत ले सेवा करतिच। मोर बात मानव बेटी मन ल फोकट मत पढ़हावव। गोबर कचरा छेना लकड़ी बर भेजव, तब तुंहर मनके गुजर बसर बने चलही। देखत हव मोर चार झन बेटा हे, सुघर पढ़हत लिखत हे, काही चीज के कमी नइये। हमन गौटनिन दाई कहाथन चार झन बनिहार मन आमा कस पेड़ घर दुवारी झूलत हें। एक झन बेटी हे तउन घर म रंधई गढ़ई के सिवाय कुछु काम नी करन दन। पढ़े लिखे बर जात रहिच तउनों ल पढ़े लिखे ले कांही नी होवय, चुल्हा तो फूंकही कइके छोड़ा देन। तुंहर बेटी मनके बिहाव करत ले घर-दुवार बेचा जही। आजकाल बेटा वाले मन दहेज म पलपला जथे। बैसाखिन ह चार झन बेटा एक झन बेटी अऊ गौटनिन दाई आंव कइके अहंकार रूपी झूलना म झूलत राहय। सबो गोठ बात ल सुनके सुकरिया अमसईया दुनो मितानिन कइथे- देख बइसाखिन हमर मन के बेटा नइये बेटीच बेटिच हे तभो दुख नइये। बेटी मन हमर बर बेटा हें। बेटी बेटा म हमन ल थोर को भेद नइये। बेटी मन घलो भगवान के दिये उपहार आय। अपन-अपन करतब कमई के भाग होथे। काली बर काय हो जही तउन ल कोनो नी जानय। बेटी मन पढ़ लिख के घलो कुल के लाज ल रखथे। कतको घर के बेटी मन देश के रक्षा करके शान बढहाय म कभी नी करय। आज तहूं ह अपन एक झन बेटी हे तउन ल सुघर पढ़ा। लिखई पढ़ई म कमी झन होवन दे। बइसाखिन ह ले राहन दे तुंहर गोठ कइके। बने बात बतावत हंव कइके सुघर गोठ ल गोबर कस छेना तोप के रख दिच। थोरके दिन के गेय ले सुकरिया, अमसईया के बेटी मन सुघर पढ़-लिख के कोनो पुलिस, कलेक्टर अउ इंजीनियर बन के नौकरी चाकरी करे बर धरलिच। एक गरीब परिवार के बेटी सुघर पढ़ लिख के बड़े-बड़े नउकरी करके देश समाज परिवार के नाव जगा के दाई ददा के मान सम्मान ल बढ़हाय म कमी नइ करिच। सुघर परिवार म बर बिहाव होके संस्कार रूपी बगिया म गृहस्थी फले-फूले हरियाय बर धरलिच। गांव देश समाज म दुनो मितानी के सम्मान करिच ऐती बर बइसाखिन के चारो लईका मन पढ़े लिखे हन कइके कुछु काम बुता नी करके खोर-खोर किजरत घूमे फिरे बर धरलिच। कोनो मंद मउहा के डबरी म बुड़े रहे, कोनो जुवारी, राजनीति के चिखला म सनाय, रात-दिन झगरा लड़ई, कोर्ट कचहरी के जाल म फंसे खेतखार ल बेंच-भांज के खाय पिये, पहिरे ओढ़हे बर सपना होगे। घर दुवार ल गिरवी रख दूसर मनखे के चंउरा म रहे बसे बर धरलिच, चारों भाई घर म फूट डार के अपन दाई बइसाखिन ल घलो एक लोटा पानी नी देके घर ले निकाल दिच। बइसाखिन अपन बेटी के बिहाव के बोझहा ल मुड़ म बोहे घूमे फिरे बर धरलिच। पढ़ लिखे नी ये कइके कोनो मनखे मन मांगे जाये नी धरत राहय। बइसाखिन मेर बिहाव करे के शक्ति नी रहिच। एक दिन बइसाखिन घर के दुवारी ल खरहारत राहय, ओत के जोर सुकरिया, अमसईया दुनो मितानिन गोठबात करत हांसत रमायेन सुने जात राहय। ओत के बेरा दुनो मितानिन बइसाखिन ल देख के हाल-चाल पूछथे। बइसाखिन अपन बेटा-बेटी के रोना रोवत सब गोठ बात ल समझाईस। अमसईया, सुकरिया दुनो मितानिन ल बतईच। दूसर म बेटी के बर बिहाव के कहानी गढ़हिच। बइसाखिन के करलई ल देखके दुनो मितानिन कहिच। देख बिसाहिन आज अपन चार झन बेटा अउ गौटनिन दाई कहावत हवं कइके घमंड के मारे एक झन बेटी ल पर जान के पढ़हाय लिखाय बर स्कूल नी भेज के घर के काम बुता म गाड़ी कस चक्का ढांक देके आघू-पाछू होवन खडहन नी देच। बेटा मन घलो तोला अनायीन जान घर ले निकाला कर दव। आज बिन पानी के मछरी बरोबर तरसे बर होंगे। सबो घर के बेटा मन सरवन बेटा नी हो सकय। अपन-अपन भाग होथे। दूसर म कोनो बेटी मन ल कमजोर नी समझे बर चाही। बेटी दुर्गा, लक्ष्मी, सरस्वती देवी के रूप होथे। बेटी बेटा म भेदभाव नी करे बर चाही। आज घलो सुघर बेटी के पढ़ाय लिखाय के मउका हे। हमर सरकार ह आज ओपन स्कूल खोल देहे जेमा बेटी-बेटा मन पढ़-लिख के आघु बढ़े बर धर ले हे। ओतका गोठ ल सुन के बइसाखिन ह गरीबी के रोना रोय बर शुरू करदिच। दुनो मितानिन बइसाखिन के मदद करिच। बेटी ल पढ़े लिखे बर स्कूल भेजदिच सुघर पढ़-लिख के बइसाखिन के बेटी ह अउव्वल नंबर पाके देश के नाम रोशन करदिच। थोरके दिन म नउकरी पाके दाई के सुघर पालन पोषण करके खंडिय़ा घर दुवार ल सजा डरिच। बइसाखिन अपन बेटी के बिहाव नौकरिहा घर कर डरिच। बेटी-दमाद बइसाखिन अउ सबो सास-ससुर मइके-ससुरार एक परिवार बरोबर रहे बसे गुजर करे म देश समाज परिवार म नवा इतिहास रच दिस। बइसाखिन ह अमसईया, सुकरिया दुनो मितानिन ल बने रद्दा बताय हव कइके बहिनी के रिश्ता जोड़ दिच। आज बेटी ल बइसाखिन नी पढ़हातिच-लिखातिच त बिन पानी कस मछरी तडफ़ के मर जातिस। धन्य हे बेटी आज पढ़-लिख के देश समाज परिवार के नाव ल जगा दिये।
hne_Deva